钦定古今图书集成/理学汇编/文学典/第061卷 > 许坚
## 钦定古今图书集成/理学汇编/文学典/第061卷 > 许坚

按马令《南唐书》本传：“坚不知其家世，或曰晋长史穆
之裔。形陋而怪，或寓庐阜白鹿洞桑门道馆，行吟自
若，帻巾芒履，短襕至骭，亦无赍装，唯自负布囊，裳括
不解。每沐浴不脱衣，就谿涧出而暵之。或问其故，则
言天象昭布，虽白昼亦常参列，人自昧之尔，其可裸
裎乎？坚癖嗜鱼，或得大鱼，则全体而烹，不加酰盐，熟”
即啖之。游溧阳下山寺，吟诗曰：“地枕吴溪与越峰，前
朝恩赐云泉额。竹林层建雁塔高，石室幽栖几禅伯。
荒榛芜没苍苔深，古池香泛荷花白。客有经年说二
林，落日猿啼情脉脉。”后或居茅山，或入九华，适意往
返，人不能测。旧与樊若水相善，若水北度后，因转挽
于江南，遇坚于简寂观，勉之以仕，则颦蹙不答。坚尝
至阳羡，人不之识。一日，涉西津，陵波阔步，若平地然，
众方神之，不知其所在云。